850 alumnes de centres públics han participat en la Lliga Matemàtica d'este curs
17 de juny 2025

![](/media/2vuhc20o/img_3669_c.jpg?width=850&height=566.6666666666666)

En la Lliga Matemàtica d'este curs han participat 850 alumnes de diversos centres públics de Sagunt i Canet d'en Berenguer. L'Ajuntament de Sagunt ha homenatjat l'alumnat més destacat d'esta competició que busca visibilitzar la importància de les matemàtiques des d'una perspectiva més enllà de la purament acadèmica.

Este projecte va començar durant el curs 2018-19 a l'IES Clot del Moro i amb el pas dels anys s'han anat incorporant altres instituts. Actualment, són sis els centres públics que participen en la Lliga Matemàtica: l'IES Clot del Moro, l'IES Jaume I, l'IES Camp de Morvedre, l'IES Nº5, l'IES María Moliner, així com l'IES Nº1 de Canet d'en Berenguer.

[L'homenatge s'ha celebrat al saló de plens](https://youtu.be/sG_TSY0cd7s) del Consistori de Sagunt amb la participació de l'alcalde de Sagunt, Darío Moreno; el regidor d'Educació, Raúl Palmero; i la primera tinenta d'alcalde de Canet d'en Berenguer, María Encarnación Martínez. Cal destacar també l'assistència de part de l'alumnat premiat, el professorat i les famílies dels guardonats i les guardonades.

![](/media/hwnimln4/img_3664_c.jpg?width=850&height=566.6666666666666)

L'alcalde de Sagunt ha donat les gràcies a l'alumnat premiat per haver aconseguit l'excel·lència en les matemàtiques: "Esta disciplina del coneixement està en tot el que ens envolta perquè els avanços tecnològics que s'estan desenvolupant van de bracet d'avanços en el camp de les matemàtiques". Darío Moreno ha recordat als i les estudiants que s'han convertit en una "inspiració" per a futures generacions.  
  
En la mateixa línia, el regidor d'Educació de l'Ajuntament de Sagunt ha manifestat que estos alumnes són un "referent" en esta matèria, així com un "orgull tremend" per a la ciutat.

Per la seua banda, la primera tinenta d'alcalde de Canet d'en Berenguer ha mostrat la seua alegria per la participació en la Lliga Matemàtica de l'IES Nº1 de Canet d'en Berenguer i ha donat l'enhorabona a l'alumnat guardonat, el professorat i els familiars.

L'activitat educativa Lliga Matemàtica es dividix en tres nivells: un per a 1r i 2n de l'ESO, un altre per a 3r i 4t de l'ESO i un tercer nivell per a 1r i 2n de Batxiller. La lliga té sis fases (dos per trimestre) en les quals es resolen problemes matemàtics. I s'atorguen premis als tres primers classificats de cada nivell, així com mencions d'honor a les persones que acaben en quarta i cinquena posició. Els guardons es van entregar el Dia Escolar de les Matemàtiques.

*   [](http://www.facebook.com/sharer.php?u=https://aytosagunto.es/va/actualitat/2025-06-17-850-alumnes-de-centres-publics-han-participat-en-la-lliga-matematica-d-este-curs/ "Facebook")
*   [](http://twitter.com/share?url=https://aytosagunto.es/va/actualitat/2025-06-17-850-alumnes-de-centres-publics-han-participat-en-la-lliga-matematica-d-este-curs/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-06-17-850-alumnes-de-centres-publics-han-participat-en-la-lliga-matematica-d-este-curs/ "Linked In")
*   [](mailto:?body=https://aytosagunto.es/va/actualitat/2025-06-17-850-alumnes-de-centres-publics-han-participat-en-la-lliga-matematica-d-este-curs/)